Kaapstad slaggereed vir Guy FawkesVuurwerke waarop beslag gelê is. Die Stad Kaapstad se direktoraat vir veiligheid en sekuriteit staal hom vir die jaarlikse Guy Fawkes-viering Saterdag. JP Smith, burgemeesterskomiteelid vir veiligheid en sekuriteit, het gesê 5 November het sinoniem geword met die afskiet van vuurwerk, maar dat daar ook ŉ meer onheilspellende tradisie is om mense met verf te smeer. Die stad het 12 plekke goedgekeur waar vuurwerk afgeskiet mag word en ŉ beroep op lede van die publiek gedoen om so min moontlik vuurwerk hier af te skiet. Wetstoepassingsagentskappe en die nooddienste sal op hulle pos wees om seker te maak wet en orde word gehandhaaf. Vuurwerke waarop beslag gelê is. “Ons verskaf beduidende hulpbronne om die verrigtinge by die goedgekeurde vuurwerkplekke dop te hou en dit wys in die feit dat ons verlede jaar geen ernstige voorvalle gehad het nie,” het Smith gesê. “Ons doen ŉ beroep op mense om hul gesonde verstand te gebruik wanneer hulle vuurwerk afskiet, veral rondom kinders.” Die metropolisie het verlede jaar 309 klagtes ontvang rakende vuurwerk wat onwettig afgeskiet is. Die plekke waar vuurwerk afgeskiet mag word, is: – Die toerismesentrum in Atheneweg by die Tafelsig-strandfront; – die Wesfleur-sportveld in Reygersdalrylaan in Atlantis; – die Bishop Lavis-sportveld in Lavisrylaan in Bishop Lavis, – die Metropolitan-sportterrein in Melkhoutstraat in Bonteheuwel, – die Delft-Sentraal-sportterrein in Hoofweg in Delft; – die Swartklip-sportkompleks in Swartklipweg in Mitchells Plain; – die Athlone-stadion se parkeerterrein in Klipfonteinweg in Athlone; – die Maiden’s Cove-parkeergebied in Victoriaweg in Kampsbaai; – die Strandfontein Pavilion in Strandfontein; – die Sarepta-sportkompleks; – die Blue Downs-sportveld; en – die parkeergebied van Macassarstrand in Macassarweg. Alle aangewese gebiede sal gepatrolleer word deur wetstoepassingsowerhede en metropolisiebeamptes. Niemand jonger as 16 mag vuurwerk hanteer nie en dit mag nie later as 23:00 afgevuur word nie. Die publiek word aangemoedig om die onwettige verkoop van vuurwerk by 0860-Police (765-423) aan te meld. In ŉ noodgeval kan 107 van ŉ landlyn of 021 480 7700 van ŉ selfoon af geskakel word.